COMISIA EUROPEANĂ Bruxelles, 7.12.2022 COM(2022) 697 final 2022/0403(COD) Propunere de REGULAMENT AL PARLAMENTULUI EUROPEAN ȘI AL CONSILIULUI din [xxxx]

de modificare a Regulamentelor (UE) nr. 648/2012, (UE) nr. 575/2013 și (UE) 2017/1131 în ceea ce privește măsurile de diminuare a expunerilor excesive față de contrapărți centrale din țări terțe și de sporire a eficienței piețelor de compensare din Uniune

(Text cu relevanță pentru SEE) {SEC(2022) 697 final} - {SWD(2022) 697 final} - {SWD(2022) 698 final}



EXPUNERE DE MOTIVE 1.CONTEXTUL PROPUNERII •Motivele și obiectivele propunerii Regulamentul (UE) nr. 648/2012 (Regulamentul privind infrastructura pieței europene sau „EMIR”) reglementează tranzacțiile cu instrumente financiare derivate, inclusiv măsurile de limitare a riscurilor acestora prin compensare la contrapărți centrale (CPC-uri). CPC-urile preiau riscurile cu care se confruntă părțile la o tranzacție, devenind cumpărător pentru fiecare vânzător și vânzător pentru fiecare cumpărător. Procedând astfel, CPC-urile sporesc transparența și eficiența pieței și reduc riscurile de pe piețele financiare, în special în ceea ce privește instrumentele financiare derivate. EMIR a fost adoptat în urma crizei financiare din perioada 2008-2009 în vederea promovării stabilității financiare și a sporirii gradului de transparentă, de standardizare și, prin urmare, de siguranță a piețelor. În EMIR se prevede ca tranzacțiile cu instrumente financiare derivate să fie raportate, pentru a se asigura astfel transparența pieței pentru autoritățile de reglementare și de supraveghere, și ca riscurile acestora să fie diminuate în mod corespunzător prin compensare centrală la o CPC sau prin schimb de garanții, cunoscute sub denumirea de „marjă”, în tranzacțiile bilaterale. CPC-urile și riscurile gestionate de ele au cunoscut o creștere considerabilă de la adoptarea EMIR. În 2017, Comisia a publicat două propuneri legislative de modificare a EMIR, ambele fiind adoptate de colegiuitori în 2019. Prin EMIR REFIT au fost recalibrate unele dintre cerințele prevăzute în EMIR, pentru a se asigura proporționalitatea acestora și, în același timp, stabilitatea financiară. Recunoscându-se noile probleme care apar în legătură cu tot mai marea concentrare a riscurilor în CPC-uri, în special în CPC-urile din țări terțe, prin EMIR 2.2 a fost revizuit cadrul de supraveghere și a fost prevăzut un proces de evaluare a caracterului sistemic al CPC-urilor din țări terțe de către Autoritatea Europeană pentru Valori Mobiliare și Piețe (ESMA), în cooperare cu Comitetul european pentru risc sistemic (CERS) și cu băncile centrale emitente. EMIR este completat de Regulamentul privind redresarea și rezoluția CPC-urilor, adoptat în 2020, în vederea pregătirii pentru eventualitatea improbabilă – dar cu un impact masiv – în care o CPC din UE s-ar confrunta cu dificultăți financiare grave. Deși EMIR a stabilit un cadru solid pentru compensarea centrală, anumite domenii ale cadrului de supraveghere actual s-au dovedit a fi excesiv de complexe. Această complexitate limitează atractivitatea CPC-urilor din UE atât pentru mediul de afaceri din UE, cât și pentru cel internațional. Procedurile de aprobare de către autoritățile de supraveghere aplicate atât în cazul lansării de noi servicii și activități de compensare de către CPC-urile din UE, cât și în cazul modificărilor aduse modelelor de risc ale acestora sunt, în multe cazuri, inutil de lungi și împovărătoare. Normele actuale sunt menite să asigure siguranța și soliditatea CPC-urilor din UE, dar acest lucru ar putea fi realizat în multe moduri, iar procesele existente au fost puse sub semnul întrebării, fiind considerate prea lente și, uneori, disproporționate prin prisma schimbării avute în vedere. Procedura de aprobare a unui nou produs nu ar trebui să dureze ani întregi, iar modificările modelelor de risc trebuie să fie rapide pentru a reflecta circumstanțele în schimbare la nivelul economiei și al pieței. Durata mare a procedurilor de aprobare antrenează o creștere a costurilor și o reducere a atractivității CPC-urilor din UE și, prin urmare, a UE ca regiune propice pentru mediul de afaceri. Propunerea vizează atenuarea acestor obstacole și, astfel, promovarea unor CPC-uri moderne și competitive în UE, care să fie mai atrăgătoare pentru mediul de afaceri. EMIR oferă un cadru prudențial cuprinzător și solid pentru CPC-uri, iar Regulamentul privind redresarea și rezoluția CPC-urilor, adoptat de curând, sporește și mai mult soliditatea CPC-urilor din UE. Prin prezenta propunere se urmărește ca UE să continue să își bazeze evoluția ecosistemului său de compensare centrală pe forța normelor sale și a supravegherii sale. Atâta vreme cât sunt solide și sigure, CPC-urile sporesc încrederea sistemului financiar și sprijină în mod decisiv lichiditatea piețelor-cheie. Siguranța, soliditatea și reziliența unui ecosistem de compensare centrală sunt o condiție prealabilă pentru dezvoltarea în continuare a respectivului ecosistem. Ecosistemul de compensare centrală al UE ar trebui să le permită firmelor din UE să își acopere riscurile cu eficiență și în siguranță, garantând, în același timp, stabilitatea financiară în sens mai larg. Astfel, compensarea centrală va sprijini economia UE. Prin prezenta propunere se urmărește mărirea capacității firmelor de a prevedea nevoile de lichiditate asociate compensării centrale. Un ecosistem competitiv și eficient de compensare la nivelul UE va spori activitățile de compensare centrală, dar compensarea centrală implică și riscuri, prin faptul că tranzacțiile sunt centralizate în câteva CPC-uri de importanță financiară sistemică. Prin urmare, CPC-urile trebuie să gestioneze în mod corespunzător respectivele riscuri și să continue să fie supravegheate cu rigurozitate atât la nivel național, cât și la nivelul mai larg al UE. Prezenta propunere vizează, așadar, asigurarea unei supravegheri solide și realizate în comun, pornind de la sistemul de supraveghere de care UE dispune în prezent. În plus, din 2017 se exprimă în mod repetat preocupări cu privire la riscurile continue pentru stabilitatea financiară a UE – în special într-un scenariu de criză –, care decurg din concentrarea excesivă a compensării în câteva CPC-uri din țări terțe. Pot apărea, chiar dacă probabilitatea este scăzută, evenimente cu risc ridicat, iar UE trebuie să fie pregătită să le facă față. Deși CPC-urile din UE au dat, în general, dovadă de reziliență, experiența a arătat că ecosistemul de compensare al UE poate deveni mai puternic, în beneficiul stabilității financiare. Cu toate acestea, autonomia strategică deschisă înseamnă, de asemenea, că UE trebuie să se protejeze împotriva riscurilor pentru stabilitatea financiară care pot apărea când participanții pe piață ai UE depind în mod excesiv de entități din țări terțe, dat fiind că o astfel de dependență poate fi sursă de vulnerabilitate. Prin urmare, prezenta propunere are scopul de a mări nivelul de proporționalitate al cadrului de echivalență din EMIR și de a adapta mai bine cooperarea cu autoritățile de supraveghere străine, ținând seama de riscurile prezentate de CPC-urile cu sediul în țări terțe – fără compromisuri în ceea ce privește nevoia ca țările terțe să dispună de norme solide. Se propune, de asemenea, ca procedura de echivalență să devină mai simplă, când riscurile pe care le implică compensarea centrală într-o țară terță sunt deosebit de scăzute. În plus, prezenta propunere vizează consolidarea capacității de compensare centrală a UE și, astfel, mărirea lichidității în cadrul CPC-urilor din UE, în scopul reducerii riscurilor pentru stabilitatea financiară a UE care decurg din expunerile excesive față de CPC-uri din țări terțe. Prin urmare, în propunere se prevede ca toți participanții pe piață supuși unei obligații de compensare să dețină conturi active la CPC-uri din UE pentru a compensa produse care au fost identificate de ESMA ca având o importanță sistemică apreciabilă pentru stabilitatea financiară a UE. Prezenta propunere este completată de o propunere de directivă care introduce un număr limitat de modificări ale Directivei 2013/36/UE (Directiva privind cerințele de capital sau „CRD”), ale Directivei (UE) 2019/2034 (Directiva privind firmele de investiții sau „IFD”) și ale Directivei 2009/65/CE (Directiva privind organismele de plasament colectiv în valori mobiliare sau „Directiva OPCVM”) în ceea ce privește tratamentul riscului de concentrare față de CPC-uri și riscul de contraparte pentru tranzacțiile cu instrumente financiare derivate compensate la nivel central. Aceste modificări sunt necesare pentru a se asigura atât îndeplinirea obiectivelor prezentei revizuiri a EMIR, cât și coerența. Prin urmare, cele două propuneri ar trebui citite în coroborare. •Coerența cu dispozițiile existente în domeniul de politică vizat Prezenta propunere are legătură și este coerentă cu alte politici și inițiative în curs ale UE care vizează (i) promovarea uniunii piețelor de capital (UPC), (ii) consolidarea autonomiei strategice deschise a UE și (iii) sporirea eficienței și eficacității supravegherii la nivelul UE. În primul rând, capacitatea de compensare este o dimensiune importantă pentru UPC. UPC înseamnă crearea unor piețe de capital profunde și lichide în UE, care să poată satisface nevoile cetățenilor, întreprinderilor și instituțiilor financiare ale UE. În urma crizei provocate de pandemia de COVID-19, realizarea UPC a devenit mai urgentă, întrucât finanțarea bazată pe piață este o componentă esențială pentru redresarea economiei europene și pentru revenirea la o creștere pe termen lung. Pentru buna funcționare a UPC este esențial să existe acorduri posttranzacționare sigure, solide și competitive, în special de compensare centrală, în UE. Modificările legislative propuse, inclusiv pentru consolidarea în mai mare măsură a cadrului de supraveghere, ar contribui la dezvoltarea unui peisaj posttranzacționare mai eficient și mai sigur în UE. În al doilea rând, o condiție prealabilă pentru autonomia strategică deschisă a UE este existența unor CPC-uri competitive, bine dezvoltate și reziliente în UE. În Comunicarea Comisiei privind autonomia strategică deschisă este prezentat modul în care UE își poate consolida autonomia strategică deschisă în domeniile macroeconomic și financiar, în special, dar nu numai, prin dezvoltarea în continuare a infrastructurilor pieței financiare a UE și prin îmbunătățirea rezilienței acestora. Prin crearea unui sistem central de compensare al UE puternic și înzestrat cu o capacitate solidă se reduc riscurile rezultate din dependența excesivă de CPC-uri din țări terțe și de autoritățile de supraveghere ale acestora. În al treilea rând, evoluțiile recente de pe piețele energiei, precum faptul că mai multe întreprinderi din sectorul energetic se confruntă cu probleme de lichiditate când utilizează piețele instrumentelor financiare derivate, au demonstrat, de asemenea, că EMIR trebuie consolidat, astfel încât riscurile pentru stabilitatea financiară a UE să continue să fie diminuate în lumina noilor provocări. În acest scop este nevoie să se creeze un ecosistem de compensare central sigur, solid și competitiv la nivelul UE, capabil să reziste la șocurile economice. •Coerența cu alte politici ale Uniunii Prezenta inițiativă ar trebui privită în contextul agendei mai ample a Comisiei privind sporirea siguranței, a solidității, a eficienței și a competitivității piețelor UE. Scopul său este să asigure, în egală măsură, siguranța, soliditatea, eficiența și competitivitatea acordurilor posttranzacționare, care sunt elemente esențiale ale piețelor de capital. O piață de capital complet funcțională și integrată va permite economiei UE să crească într-un mod durabil și să fie mai competitivă, în conformitate cu prioritatea strategică a Comisiei pentru o economie în serviciul cetățenilor, axată pe crearea unor condiții adecvate pentru noi locuri de muncă, creștere economică și investiții. Inițiativa în chestiune nu are un impact direct și/sau identificabil care să ducă la prejudicii semnificative sau să afecteze coerența cu obiectivele în materie de neutralitate climatică și obligațiile din Legea europeană a climei.

2.TEMEI JURIDIC, SUBSIDIARITATE ȘI PROPORȚIONALITATE •Temeiul juridic În EMIR este prevăzut cadrul de reglementare și de supraveghere pentru CPC-uri stabilite în UE și în țări terțe care furnizează servicii de compensare centrală membrilor compensatori sau locurilor de tranzacționare stabilite în UE. Temeiul juridic al EMIR este articolul 114 din Tratatul privind funcționarea Uniunii Europene(TFUE), întrucât actul conține norme comune pentru instrumentele financiare derivate extrabursiere, CPC-uri și registrele centrale de tranzacții, pentru a se evita măsurile sau practicile naționale divergente și obstacolele din calea bunei funcționări a pieței interne, asigurându-se în același timp stabilitatea financiară. Având în vedere că prezenta inițiativă propune noi acțiuni de politică pentru asigurarea realizării acestor obiective, adoptarea propunerii legislative aferente ar urma să aibă același temei juridic. •Subsidiaritatea (în cazul competențelor neexclusive) Problemele identificate în evaluarea impactului nu pot fi abordate prin acțiunea individuală a statelor membre, ci necesită o acțiune a UE. Prezenta propunere modifică EMIR, în special pentru mărirea gradului de atractivitate a CPC-urilor din UE prin facilitarea capacității acestora de a introduce noi produse pe piață și prin reducerea costurilor de asigurare a conformității, precum și prin consolidarea supravegherii la nivelul UE a CPC-urilor din UE. Acțiunea UE va conduce, prin urmare, la reducerea dependenței excesive a UE de CPC-uri din țări terțe și, astfel, la reducerea riscurilor pentru stabilitatea financiară a UE. O piață sigură, solidă, eficientă și competitivă a serviciilor de compensare centrală contribuie la un grad mai mare de profunzime și de lichiditate al piețelor din UE și este esențială pentru buna funcționare a UPC. Statele membre și autoritățile naționale de supraveghere nu pot să soluționeze singure riscurile sistemice ale CPC-urilor cu grad ridicat de integrare și interconectare, care funcționează la nivel transfrontalier, dincolo de jurisdicțiile naționale. Ele nu pot nici să diminueze riscurile care decurg din divergența practicilor de supraveghere naționale. Singure, statele membre nu pot nici să mărească gradul de atractivitate a CPC-urilor din UE, nici să remedieze ineficiența cadrului de cooperare dintre autoritățile naționale de supraveghere și autoritățile UE. Ca atare, obiectivele EMIR, care constau în sporirea siguranței, a solidității, a eficienței și a competitivității CPC-urilor din UE pe piața unică și în asigurarea stabilității financiare nu pot fi realizate în mod satisfăcător de către statele membre, astfel cum au recunoscut colegiuitorii în 2012, când au adoptat EMIR (și în 2019, când au adoptat EMIR REFIT și EMIR 2.2). Prin urmare, având în vedere amploarea acțiunilor, aceste obiective pot fi realizate mai bine la nivelul UE, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. •Proporționalitatea Prin propunere se urmărește să se asigure îndeplinirea obiectivelor EMIR într-un mod proporțional, eficace și eficient. Dată fiind natura prezentei propuneri, există un compromis esențial între eficacitatea măsurilor de intensificare a compensării la CPC-uri din UE și impactul costurilor asupra participanților la compensare. Acest compromis trebuie luat în considerare la calibrarea și conceperea măsurilor în sine, astfel încât costurile să fie proporționale. Propunerea conține, de asemenea, o revizuire a mecanismelor de supraveghere ale CPC-urilor din UE, în scopul abordării provocărilor cu care se confruntă acestea ca urmare a unor procese de autorizare ineficiente. În plus, prin modificările aduse arhitecturii de supraveghere se urmăresc reflectarea nevoii de cooperare sporită a autorităților din UE, având în vedere importanța tot mai mare a CPC-urilor din UE, și, în același timp, menținerea responsabilităților fiscale ale autorităților din statul membru de stabilire. În plus, prin introducerea cerinței de cont activ, prin stabilirea unei monitorizări la nivelul UE în privința transferului expunerilor excesive ale firmelor din UE de la CPC-uri de importanță sistemică din țări terțe („CPC-uri de nivel 2”) către CPC-urile din UE și prin aprobarea ex post/procedura aplicabilă în lipsa unei obiecții pentru anumite modificări ale modelelor de risc ale CPC-urilor, precum și pentru extinderea serviciilor oferite de acestea se ține seama de preocupările exprimate de părțile interesate, inclusiv de ESMA, și se protejează, în același timp, obiectivele EMIR. Propunerea nu depășește ceea ce este necesar pentru atingerea acestor obiective, având în vedere nevoia de monitorizare și diminuare a tuturor riscurilor pentru stabilitatea financiară care pot rezulta din operațiunile CPC-urilor, inclusiv ale CPC­urilor din țări terțe. Proporționalitatea opțiunilor de politică preferate este evaluată mai amănunțit în capitolele 7 și 8 din evaluarea impactului care însoțește prezentul document. •Alegerea instrumentului EMIR este un regulament și, prin urmare, trebuie modificat printr-un instrument juridic de aceeași natură. 3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI •Evaluările ex post/verificarea adecvării legislației existente Serviciile Comisiei au efectuat consultări extinse, implicând activ o gamă largă de părți interesate, inclusiv organe ale UE [BCE, Comitetul european pentru risc sistemic (CERS), autorități europene de supraveghere (AES-uri)], state membre, membri ai Comisiei pentru afaceri economice și monetare a Parlamentului European, sectorul serviciilor financiare (bănci, fonduri de pensii, fonduri de investiții, societăți de asigurare etc.), precum și societăți nefinanciare, pentru a evalua dacă EMIR asigură în mod suficient stabilitatea financiară a UE. Din acest proces a reieșit că există riscuri continue pentru stabilitatea financiară a UE, ca urmare a concentrării excesive a compensării într-un număr restrâns de CPC-uri din țări terțe. Aceste riscuri sunt deosebit de relevante într-un scenariu de criză. Cu toate acestea, având în vedere intrarea relativ recentă în vigoare a EMIR 2.2 și faptul că unele cerințe nu se aplică încă, serviciile Comisiei nu au considerat oportun să pregătească o evaluare în lanț completă a întregului cadru. În schimb, au fost identificate dinainte domenii-cheie pe baza contribuțiilor părților interesate și a analizei interne (în secțiunea referitoare la definirea problemei, secțiunea 3 din evaluarea impactului care însoțește prezenta propunere, sunt explicate în detaliu ineficiența și ineficacitatea normelor actuale). •Consultările cu părțile interesate Comisia a consultat părțile interesate de-a lungul întregului proces de pregătire a prezentei propuneri. Consultările au constat în special în următoarele: ·o consultare specifică organizată de Comisie în perioada 8 februarie-22 martie 2022. S-a decis asupra unei consultări specifice, iar întrebările s-au axat pe un domeniu foarte specific și destul de tehnic. Prin intermediul formularului online au răspuns la consultarea specifică 71 de părți interesate, dar au existat și câteva răspunsuri confidențiale, care au fost transmise prin e-mail; ·o cerere de contribuții organizată de Comisie în perioada 8 februarie-8 martie 2022; ·consultări cu părțile interesate, care au fost organizate prin intermediul Grupului de lucru privind oportunitățile și provocările transferului de instrumente financiare derivate din Regatul Unit în UE în prima jumătate a anului 2021 și care au cuprins mai multe reuniuni de informare cu părțile interesate, în februarie, martie și iunie 2021; ·o reuniune cu deputați din Parlamentul European, care avut loc la 4 mai și care a fost urmată de reuniuni bilaterale;

·reuniuni cu experți din statele membre, care au avut loc la 30 martie 2022, 16 iunie 2022 și 8 noiembrie 2022; ·reuniuni ale Comitetului pentru servicii financiare, care au avut loc la 2 februarie și 16 martie 2022; ·reuniuni ale Comitetului economic și financiar, care au avut loc la 18 februarie și 29 martie 2022; ·reuniuni bilaterale cu părțile interesate, precum și primirea de informații confidențiale de la o gamă largă de părți interesate. Principalele mesaje ale acestui proces de consultare au fost: ·întrucât lucrările au început în 2021, va fi nevoie de timp pentru sporirea gradului de atractivitate a compensării, pentru încurajarea dezvoltării de infrastructuri ale UE și pentru consolidarea mecanismelor de supraveghere din UE; ·au fost identificate o serie de măsuri care ar putea contribui la sporirea gradului de atractivitate a CPC-urilor și a activităților de compensare din UE, precum și la asigurarea unei gestionări și supravegheri corespunzătoare a riscurilor acestora; ·aceste măsuri identificate nu numai că țin de competența Comisiei și a colegiuitorilor, ci ar putea să necesite acțiuni și din partea BCE, a băncilor centrale naționale, a AES-urilor, a autorităților naționale de supraveghere, a CPC-urilor și a băncilor; ·din consultare a reieșit că participanții pe piață preferă, în general, ca măsurile de reglementare să fie abordate din perspectiva pieței, pentru a se reduce la minimum costurile și pentru a li se permite participanților pe piață ai UE să rămână competitivi la nivel internațional; măsurile de reglementare s-au bucurat totuși de un anumit sprijin, mai ales când reglementarea în cauză permite un proces mai rapid de aprobare a noilor produse și servicii ale CPC-urilor; ·măsurile considerate utile pentru sporirea gradului de atractivitate a CPC-urilor din UE au fost: menținerea unui cont activ la o CPC din UE, măsurile de facilitare a extinderii serviciilor CPC-urilor din UE, lărgirea gamei de participanți la compensare, modificarea normelor de contabilitate de acoperire și îmbunătățirea condițiilor de finanțare și de administrare a lichidității pentru CPC-urile din UE. În propunere se ține seama de aceste observații ale părților interesate, precum și de observațiile primite în cadrul reuniunilor la care au participat o gamă largă de părți interesate, autorități și instituții ale UE. Propunerea introduce modificări specifice ale EMIR care vizează: ·sporirea gradului de atractivitate a CPC-urilor din UE prin simplificarea procedurilor de lansare a produselor și de modificare a modelelor și a parametrilor și prin introducerea unei proceduri aplicabile în lipsa unei obiecții/a unei aprobări/a unei examinări ex post pentru anumite modificări. Se permite astfel CPC-urilor din UE să introducă mai rapid produse noi și modificări ale modelelor și se asigură în același timp că riscurile sunt luate în considerare în mod adecvat, fără a se pune în pericol stabilitatea financiară, ceea ce sporește competitivitatea CPC-urilor din UE; ·încurajarea compensării centrale în UE, pentru a se proteja stabilitatea financiară prin impunerea membrilor compensatori și a clienților a obligației de a deține, direct sau indirect, un cont activ la CPC-uri din UE, și facilitarea compensării de către clienți vor contribui la reducerea expunerilor față de CPC-uri de nivel 2 din țări terțe și astfel a dependenței excesive de acestea, care reprezintă un risc pentru stabilitatea financiare a UE; ·îmbunătățirea evaluării și gestionării riscului transfrontalier prin asigurarea faptului că autoritățile din UE dispun de competențe și informații adecvate pentru a monitoriza riscurile legate atât de CPC-uri din UE, cât și de CPC-uri din țări terțe, inclusiv prin consolidarea cooperării lor în materie de supraveghere în cadrul UE. •Obținerea și utilizarea expertizei La elaborarea prezentei propuneri, Comisia s-a bazat pe următoarele cunoștințe de specialitate și date externe: ·raportul întocmit de ESMA în temeiul articolului 25 alineatul (2c) din EMIR și transmis Comisiei în decembrie 2021; la întocmirea raportului s-a ținut seama, de asemenea, de răspunsurile la anchetele desfășurate de ESMA și de exercițiile de colectare de date de la CPC-uri și participanți la compensare; ·răspunsul CERS la consultarea organizată de ESMA în temeiul articolului 25 alineatul (2c) din EMIR, care a fost emis în decembrie 2021; ·statistici ale Băncii Reglementelor Internaționale; ·CEPS, 2021, „Stabilirea unei politici a CPC-urilor din UE – mult mai mult decât s-ar putea crede” și

·baza de date ClarusFT. Această contribuție a fost completată cu contribuții cantitative și calitative și în unele cazuri confidențiale din partea participanților la piețele financiare. •Evaluarea impactului Comisia a realizat o evaluare a impactului opțiunilor de politică relevante. Au fost identificate opțiuni de politică pe baza următorilor patru factori: (i) proceduri complexe, îndelungate și împovărătoare, (ii) participarea limitată la CPC-uri din UE și concentrarea în CPC-urile actuale, (iii) interconectarea sistemului financiar al UE, (iv) cadrul ineficient de cooperare în materie de supraveghere. Opțiunile de politică au fost evaluate în raport cu obiectivele specifice de mărire a gradului de atractivitate a CPC-urilor din UE, de încurajare a compensării în cadrul unor CPC-uri din UE și de îmbunătățire a evaluării și gestionării riscurilor transfrontaliere. La 14 septembrie 2022, evaluarea impactului a primit un aviz pozitiv cu observații din partea Comitetului de control normativ, care, în vederea îmbunătățirii, a recomandat în principal: ·să se explice în ce va consta reușita și cum va fi monitorizată efectiv aceasta; ·să se întregească paleta de opțiuni luate în considerare; ·să se pună în evidență raționamentul și forma preconizată a măsurilor-cheie care urmează să fie abordate în cadrul unui regulament de punere în aplicare și să se clarifice criteriile și parametrii de care se va ține seama la elaborarea respectivelor măsuri. Clarificările solicitate au fost adăugate în secțiunile relevante din evaluarea impactului. Pe baza evaluării și a comparării tuturor opțiunilor de politică, în evaluarea impactului s-au formulat concluzii cu privire la următoarele opțiuni de politică preferate: ·măsuri de sporire a gradului de atractivitate a CPC-urilor din UE: a fost identificată ca opțiune preferată o combinație de măsuri prin care se simplifică procedurile de lansare a produselor și de modificare a modelelor și prin care se introduce o aprobare ex post/o procedură aplicabilă în lipsa unei obiecții pentru anumite modificări. Prin aceste măsuri s-ar simplifica procedurile actuale și s-ar menține în același timp stabilitatea financiară. Măsurile prin care se simplifică procedurile de lansare a produselor și de modificare a modelelor și măsurile prin care se introduce o aprobare/examinare ex post/în lipsa unei obiecții pentru anumite modificări au fost evaluate și ca opțiuni separate. Întrucât aceste opțiuni, luate separat, ar îndeplini doar parțial obiectivele, s-a considerat însă că, pentru îndeplinirea obiectivelor prezentate, cel mai indicat ar fi ca cele două opțiuni să fie combinate; ·măsuri de încurajare a compensării centrale în UE în vederea protejării stabilității financiare: s-a considerat că, pentru îndeplinirea obiectivelor, cel mai indicat ar fi să se combine diferite opțiuni, care să includă (i) obligarea membrilor compensatori și a clienților să dețină un cont activ la CPC-uri din UE, (ii) asigurarea conformității cu noile cerințe privind activitățile de compensare, (iii) încurajarea, prin intermediul unei comunicări, a entităților publice care compensează în mod voluntar printr-o CPC să facă acest lucru în UE și (iv) facilitarea compensării centrale. Combinarea acestor opțiuni ar permite abordarea dependenței excesive de CPC-uri de nivel 2, mărirea volumului de compensare centrală realizată în UE și îndepărtarea obstacolelor din calea compensării centrale. Unele dintre aceste măsuri pot necesita acte de nivelul 2 în care să fie prevăzute aspectele specifice. Opțiunile de politică au fost evaluate și separat, dar s-a considerat că, pentru îndeplinirea obiectivelor, cel mai eficace ar fi ca ele să fie combinate; ·măsuri de îmbunătățire a evaluării și gestionării riscurilor transfrontaliere: s-a considerat că cel mai indicat și proporțional este ca actualului cadru de supraveghere să i se aducă modificări specifice, deoarece prin astfel de măsuri se asigură echilibrul adecvat în ceea ce privește îndeplinirea obiectivelor (i) de consolidare a cadrului pentru examinarea riguroasă a riscurilor transfrontaliere, (ii) de consolidare a stabilității financiare a UE și (iii) de mărire a gradului de atractivitate a CPC-urilor din UE, recunoscându-se în același timp că deciziile de rezoluție cu impact asupra CPC-urilor, a membrilor compensatori și a clienților sunt luate la nivel național și că statelor membre le revine, în ultimă instanță, responsabilitatea pentru sprijinirea financiară a CPC-urilor autorizate în jurisdicția lor; ·pachetul global de opțiuni va avea un efect pozitiv asupra peisajului posttranzacționare din UE, sporind atractivitatea CPC-urilor din UE, încurajând compensarea centrală în UE, îmbunătățind evaluarea și gestionarea riscului transfrontalier și contribuind astfel la competitivitatea piețelor financiare din UE, precum și la stabilitatea financiară a UE. •Adecvarea și simplificarea reglementărilor Prin inițiativă se urmăresc mărirea gradului de atractivitate a CPC-urilor din UE, reducerea dependenței excesive a participanților pe piață ai UE de CPC-uri din afara UE, protejarea stabilității financiare a UE și consolidarea autonomiei strategice deschise a UE. Ca atare, inițiativa nu vizează reducerea costurilor în sine. Cu toate acestea, opțiunea de politică preferată pentru mărirea gradului de atractivitate a CPC-urilor din UE va duce la o simplificare a procedurilor pentru CPC-urile din UE, prin faptul că sarcinile administrative ale acestora vor fi mai scăzute și că operațiunile lor vor deveni mai eficiente, ceea ce va genera și o reducere a costurilor. Intervalul aproximativ al acestor economii de costuri a fost estimat pe baza interacțiunilor cu părțile interesate și a mai multor ipoteze care au fost necesare pentru extrapolarea efectelor la nivelul întregii UE. Această economie de costuri este de natură administrativă și, prin urmare, se încadrează în abordarea numărului constant, reducerea de sarcină fiind cuprinsă între aproximativ 5 milioane EUR și 15 milioane EUR (totalul UE). Este probabil ca economia de costuri să fie concentrată într-un număr restrâns de CPC-uri din UE (dat fiind numărul restrâns de CPC-uri din UE care ar putea introduce noi produse pe piață într-un anumit an) și să influențeze pozitiv atractivitatea acestora. În ceea ce privește eventualele costuri suplimentare relevante pentru principiul numărului constant, și anume costurile pentru foarte puținele formalități administrative necesare la deschiderea unui cont la o CPC, costurile administrative sunt neglijabile (pentru mai multe detalii, a se vedea anexa 3 la evaluarea impactului care însoțește prezenta propunere). În ceea ce privește cerința de cont activ, conform estimărilor efectuate de serviciile Comisiei pe baza unor informații confidențiale, aproximativ 60 % dintre clienții din UE ai membrilor compensatori din UE dețin deja un cont pentru compensarea swapurilor pe rata dobânzii la o CPC din UE și aproximativ 85 % dețin un cont pentru swapuri pe riscul de credit. Pentru astfel de clienți deci, deschiderea unui cont la o CPC din UE pentru aceste tipuri de produse nu ar presupune costuri suplimentare. În plus, eventualele costuri ar putea depinde de CPC la care participă: conform informațiilor confidențiale transmise serviciilor Comisiei, în unele CPC-uri din UE, de exemplu, costurile unui cont în sine sunt egale cu zero în anumite condiții. Cerința de cont activ va fi detaliată într-un standard tehnic de reglementare care urmează să fie elaborat de ESMA și care va face obiectul unei consultări publice și al unei analize cost-beneficiu. •Drepturile fundamentale UE s-a angajat să respecte standarde ridicate de protecție a drepturilor fundamentale și este parte la numeroase convenții privind drepturile omului. În acest context, prezenta propunere respectă aceste drepturi, în special drepturile economice, astfel cum sunt prevăzute în principalele convenții ale ONU privind drepturile omului, în Carta drepturilor fundamentale a Uniunii Europene, care este parte integrantă a tratatelor UE, și în Convenția Europeană a Drepturilor Omului.

4.IMPLICAȚII BUGETARE Propunerea nu va avea implicații asupra bugetului Uniunii. Prezenta inițiativă legislativă nu va avea impact asupra cheltuielilor ESMA sau ale altor organe ale Uniunii Europene. În cadrul evaluării impactului au fost identificate costuri suplimentare pentru ESMA, care sunt moderate însă, iar măsurile propuse generează îmbunătățiri ale eficienței care vor duce la reduceri de costuri. În plus, unele dispoziții clarifică și recalibrează rolul ESMA, fără a crea sarcini noi, și, prin urmare, trebuie considerate neutre din punct de vedere bugetar. Costurile identificate se referă la crearea și exploatarea unei noi baze de date centrale, și anume a unui instrument informatic pentru transmiterea documentelor de supraveghere. Cu toate acestea, chiar dacă este posibil ca ESMA să suporte costuri mai mari legate de dezvoltarea sau alegerea și de exploatarea unui astfel de instrument informatic nou, respectivul instrument informatic va genera și îmbunătățiri ale eficienței, de care va beneficia ESMA. Aceste îmbunătățiri ale eficienței sunt legate de reducerea considerabilă a activității manuale pentru reconcilierea și schimbul de documente, pentru urmărirea termenelor și a întrebărilor, precum și pentru coordonarea cu autoritățile naționale competente (ANC-uri), cu colegiul și cu Comitetul de supraveghere pentru CPC. Aceste beneficii vor depăși probabil costurile suportate. În plus, formalitățile (administrative) suplimentare inițiale, legate de modificarea instrumentelor și a procedurilor, precum și de cooperarea consolidată, pot determina o majorare a costurilor la început, care va fi probabil urmată de o reducere sau o stabilizare în timp a costurilor. ESMA va avea, în special, obligația de a elabora proiecte de standarde tehnice de reglementare/de punere în aplicare (STR/STPA) pentru stabilirea formatului și conținutului documentelor pe care CPC-urile au obligația de a le prezenta autorităților de supraveghere când depun o cerere, pentru stabilirea de standarde de raportare a activității de compensare și a expunerii față de CPC-uri din afara UE și pentru specificarea cerinței ca membrii compensatori și clienții să dețină un cont activ la o CPC din Uniune, precum și obligația de a întocmi câteva rapoarte, printre care raportul anual referitor la rezultatele activității de monitorizare pe care o desfășoară și la activitățile transfrontaliere și raportul bianual referitor la activitățile de compensare ale contrapărților nefinanciare. În desfășurarea acestor activități, ESMA se poate baza pe procesele și procedurile interne deja existente și poate converti, când este relevant, procedurile respective în STR-uri/STPA-uri. Când definește cerința de cont activ pentru unele instrumente deja identificate și monitorizarea continuă a acestora, ESMA poate să țină seama de activitatea de evaluare pe care a desfășurat-o în temeiul articolului 25 alineatul (2c) din EMIR pentru a stabili serviciile de compensare oferite de CPC-uri de nivel 2 care au o importanță sistemică apreciabilă pentru Uniune sau pentru unul ori mai multe dintre statele membre ale acesteia, ceea ce înseamnă, așadar, că nu ar urma să fie nevoie de prea multe resurse suplimentare. O altă categorie care trebuie luată în considerare în analiza costurilor este adaptarea procedurilor și a instrumentelor la noul cadru de cooperare în materie de supraveghere. Cooperarea în cadrul echipelor comune de supraveghere și instituirea unui mecanism comun de monitorizare la nivelul UE sunt elemente noi ale cadrului de supraveghere. Ele servesc însă, în principal, la îmbunătățirea cooperării dintre autorități și acoperă sarcini care sunt deja îndeplinite, în toate punctele esențiale, de către autorități, cu excepția monitorizării punerii în aplicare a cerințelor prevăzute pentru conturile active la CPC-uri din UE, cum ar fi taxele de acces pe care CPC-urile le percep clienților pentru conturile active. Aceste noi structuri vor presupune probabil o anumită reorganizare a resurselor și vor crea eventual nevoia de reuniuni suplimentare, dar nu vor avea implicații bugetare substanțiale. În plus, recalibrarea procesului de supraveghere este însoțită și de beneficii, în special responsabilități mai clare, evitarea activităților inutil redundante și reducerea volumului de muncă datorită introducerii unor proceduri aplicabile în lipsa unei obiecții, astfel încât ESMA și ANC-urile să se poată concentra asupra aspectelor importante ale supravegherii în legătură cu extinderea serviciilor de compensare centrală și cu modificările aduse modelelor de risc ale CPC-urilor. Modificarea propusă prin care se clarifică faptul că ESMA poate retrage recunoașterea CPC­urilor din țări terțe care refuză să îi plătească taxe va fi pozitivă în ceea ce privește costurile. Astfel se evită situațiile în care ESMA trebuie să desfășoare un volum considerabil de muncă pentru care nu este remunerată. În plus, sunt introduse dispoziții suplimentare prin care se clarifică și se recalibrează rolul ESMA și care, prin urmare, trebuie considerate neutre din punct de vedere bugetar. De exemplu, ESMA are deja obligația de a emite avize înainte ca ANC-urile să adopte anumite decizii, însă conținutul acestor avize este recalibrat pentru a se asigura un grad mai mare de eficiență în procesul de supraveghere, iar ESMA are de acum posibilitatea formală de a emite un aviz cu privire la examinarea și evaluarea anuală a CPC-urilor, precum și cu privire la retragerea cerințelor de autorizare și de marjă ale acestora. În plus, ESMA urmează să își asume un rol clar de coordonare și de formulare de recomandări în situații de urgență. Aceste sarcini se referă, în toate privințele importante, la activități pe care ESMA le desfășoară deja în mod curent, iar dispozițiile clarifică și, prin urmare, consolidează poziția ESMA, stabilind responsabilități clare. Chiar dacă rolului altor instituții și organe ale Uniunii Europene, cum ar fi Comisia Europeană sau Banca Centrală Europeană, i se aduc modificări minore, acestea nu vor avea implicații bugetare. 5.ALTE ELEMENTE •Planurile de punere în aplicare și modalitățile de monitorizare, evaluare și raportare Măsurile vizează sporirea gradului de atractivitate a CPC-urilor din UE și consolidarea supravegherii riscurilor transfrontaliere în UE. Ca atare, sunt luate în considerare mai multe modificări ale EMIR și, în unele cazuri, modificări ale altor acte legislative ale UE. Prin propunere se asigură că organele relevante ale UE pot avea acces la informațiile relevante, fără generarea de costuri nejustificate. Propunerea cuprinde o dispoziție referitoare la evaluarea în întregime a EMIR, cu accent pe eficacitatea și eficiența regulamentului în ceea ce privește îndeplinirea obiectivelor sale inițiale (și anume sporirea eficienței și a siguranței piețelor de compensare din UE și menținerea stabilității financiare). Evaluarea ar trebui să vizeze toate aspectele EMIR, dar în special sporirea gradului de atractivitate a CPC-urilor din UE. În principiu, această evaluare ar trebui să se efectueze după cel puțin cinci ani de la intrarea în vigoare a regulamentului, în cadrul său urmând să fie colectate contribuții de la toate părțile interesate relevante. •Explicarea detaliată a dispozițiilor specifice ale propunerii Explicarea detaliată a dispozițiilor specifice ale propunerii 1.Tranzacțiile intragrup EMIR conține un cadru de exceptare a tranzacțiilor intragrup (naționale și transfrontaliere) de la obligația de compensare prevăzută la articolul 4 și de la cerințele de marjă prevăzute la articolul 11 din regulament. Pentru a se asigura o mai mare securitate juridică și previzibilitate în ceea ce privește cadrul pentru deciziile intragrup, necesitatea unei decizii de echivalență este înlocuită cu o listă a jurisdicțiilor care nu pot beneficia de o derogare. Prin urmare, articolul 3 ar trebui modificat prin înlocuirea necesității unei decizii de echivalență cu o listă de țări terțe care nu ar trebui să beneficiere de o derogare, iar articolul 13 ar trebui eliminat. Țările terțe respective ar trebui să fie cele incluse pe lista țărilor terțe de mare risc care au deficiențe strategice în regimurile lor naționale privind combaterea spălării banilor și a finanțării terorismului, în conformitate cu articolul 9 din Directiva (UE) 2015/849 a Parlamentului European și a Consiliului, și cele incluse pe lista din anexa I la lista Uniunii a jurisdicțiilor necooperante în scopuri fiscale. De asemenea, Comisia este împuternicită să adopte acte delegate pentru identificarea țărilor terțe ale căror entități nu pot beneficia de respectivele derogări, deși țările terțe în cauză nu sunt incluse pe listele respective, întrucât calitatea de entitate dintr-o țară terță inclusă pe listele respective nu este neapărat singurul factor care poate influența riscul, inclusiv riscul de contraparte sau riscul juridic, asociat contractelor derivate. 2.Obligația de compensare Articolul 4 este modificat prin introducerea unei exceptări de la obligația de compensare în cazul în care o contraparte financiară din UE sau o contraparte nefinanciară supusă obligației de compensare în temeiul EMIR încheie o tranzacție cu un sistem de pensii care este stabilit într-o țară terță și este scutit de obligația de compensare în temeiul dreptului intern. 3.Obligația de compensare pentru contrapărțile financiare

Articolul 4a este modificat, astfel încât la calcularea poziției față de pragurile prevăzute la articolul 4a din EMIR să se țină seama numai de contractele derivate care nu sunt compensate la o CPC autorizată în temeiul articolului 14 sau recunoscută în temeiul articolului 25 din regulament. 4.Contul activ Este introdus un nou articol, articolul 7a, pentru a se aborda riscurile asociate expunerilor excesive ale membrilor compensatori și ale clienților din UE față de CPC-uri din țări terțe care prestează servicii de compensare identificate de ESMA ca având o importanță sistemică apreciabilă și pentru a se asigura astfel integritatea și stabilitatea sistemului financiar al UE. Prin acest articol, se solicită contrapărților financiare și contrapărților nefinanciare supuse obligației de compensare să dețină, direct sau indirect, conturi active la CPC-uri stabilite în UE, să compenseze la CPC-uri din UE cel puțin o anumită proporție din serviciile identificate ca având o importanță sistemică apreciabilă și să raporteze în această privință. Această cerință ar trebui să conducă la o reducere a expunerilor excesive din cadrul serviciilor de compensare cu importanță sistemică apreciabilă oferite de CPC-uri de nivel 2 relevante, în măsura necesară pentru protejarea stabilității financiare. Detaliile calibrării activității care urmează să fie menținută în aceste conturi active și cerințele de raportare a tranzacțiilor compensate în astfel de conturi active se stabilesc de către ESMA, în cooperare cu ABE, EIOPA și CERS și după consultarea SEBC. Comisia este împuternicită să adopte, în cazul în care ESMA efectuează o evaluare în temeiul articolului 25 alineatul (2c), un act delegat pentru modificarea listei categoriilor de contracte derivate supuse cerinței de cont activ, prin adăugarea de categorii în lista respectivă sau prin eliminarea de categorii din aceasta. 5.Informații referitoare la serviciile de compensare Este introdus un nou articol, articolul 7b, prin care li se impune membrilor compensatori și clienții care prestează servicii de compensare obligația de a-și informa clienții cu privire la posibilitatea de a compensa un contract relevant la o CPC din UE. Prin articolul 7b se introduce, de asemenea, obligația membrilor compensatori din UE și a clienților din UE de a raporta autorității lor competente volumul compensat la CPC-uri din afara UE. Pentru a se asigura că informațiile care trebuie transmise sunt indicate și furnizate în mod armonizat, ESMA are obligația de a elabora proiecte de standarde tehnice de reglementare și de punere în aplicare în care să precizeze informațiile necesare. 6.Obligația de raportare Articolul 9 este modificat prin eliminarea exceptării de la cerințele de raportare pentru tranzacțiile dintre contrapărți din cadrul unui grup, în cazul în care cel puțin una dintre contrapărți este o contraparte nefinanciară, pentru a se asigura vizibilitatea tranzacțiilor intragrup. 7.Obligația de compensare pentru contrapărțile nefinanciare Articolul 10 este modificat prin includerea pentru ESMA a obligației de a revizui și a clarifica, atunci când este cazul, standardele tehnice de reglementare referitoare la criteriile pe baza cărora se decide care sunt contractele derivate extrabursiere a căror contribuție la reducerea riscurilor poate fi măsurată în mod obiectiv, așa-numita derogare în vederea acoperirii riscurilor, și standardele tehnice de reglementare referitoare la stabilirea unor praguri care să reflecte în mod adecvat și exact riscurile și caracteristicile instrumentelor financiare derivate, precum și a obligației de a analiza dacă clasele de instrumente financiare derivate extrabursiere, și anume instrumentele financiare derivate pe rata dobânzii, pe cursul de schimb, pe credite și pe titluri de capital, continuă să fie clasele relevante. ESMA este încurajată să aibă în vedere și să asigure, printre altele, detalierea pe mai multe niveluri a instrumentelor financiare derivate pe mărfuri. Articolul 10 este modificat, astfel încât la calcularea poziției față de praguri să se țină seama numai de contractele derivate care nu sunt compensate la o CPC autorizată în temeiul articolului 14 sau recunoscută în temeiul articolului 25. 8.Tehnici de atenuare a riscului pentru contracte derivate extrabursiere necompensate prin CPC Articolul 11 este modificat, astfel încât contrapărțile nefinanciare supuse prima dată obligației de a face schimb de garanții pentru contracte derivate extrabursiere necompensate prin CPC să beneficieze de o perioadă de punere în aplicare de patru luni pentru negocierea și testarea mecanismelor de schimb de garanții. ABE poate emite ghiduri sau recomandări pentru a asigura o aplicare uniformă a procedurilor de gestionare a riscurilor în cooperare cu celelalte AES-uri. 9.Autorizarea unei CPC și extinderea activităților și a serviciilor Articolele 14 și 15 sunt modificate, astfel încât să se prevadă clar că CPC-urile autorizate ar trebui să poată primi și autorizația de prestare de servicii și desfășurare de activități de compensare cu instrumente nefinanciare, pe lângă autorizația lor de prestare de servicii și desfășurare de activități de compensare cu instrumente financiare. 10.Autorizarea unei CPC, extinderea activităților și a serviciilor și procedura de acordare și de refuzare a autorizației Articolele 14, 15 și 17 sunt modificate, astfel încât să se asigure că procedurile relevante pe care le parcurg CPC-urile pentru extinderea ofertei de produse sunt mai scurte, mai puțin complexe și mai certe în materie de rezultat pentru CPC-urile din UE. Autoritățile competente au obligația de a confirma rapid primirea cererii, verificând dacă CPC-urile au furnizat documentele necesare pentru autorizare sau extindere. Pentru a se asigura că CPC-urile din UE transmit toate documentele necesare odată cu cererile lor, ESMA are obligația de a elabora proiecte de standarde tehnice de reglementare și de punere în aplicare în care să indice documentele care trebuie transmise, precum și formatul și conținutul acestora. În plus, CPC ar trebui să transmită toate documentele într-o bază de date centrală, unde respectivele documente ar trebui să fie transmise imediat către autoritatea competentă a CPC, către ESMA și către colegiu. În plus, autoritatea competentă a CPC, ESMA și colegiul ar trebui, în cursul unei perioade de evaluare definite în prealabil, să interacționeze între ele și să adreseze CPC întrebări, pentru a asigura un proces flexibil și cooperativ. 11.Procedurile aplicabile în lipsa unei obiecții și ex post pentru aprobarea unei cereri de extindere a activităților sau serviciilor Este introdus un nou articol, articolul 17a, astfel încât CPC-urile să aibă posibilitatea de a fi autorizate în cadrul unei proceduri aplicabile în lipsa unei obiecții, și nu în cadrul unei proceduri obișnuite, pentru servicii sau activități suplimentare pe care intenționează să le ofere și care nu le creează riscuri mai mari. La articolul 17a se precizează serviciile și activitățile suplimentare care sunt considerate neimportante și urmează, așadar, să fie aprobate printr-o astfel de procedură aplicabilă în lipsa unei obiecții de către autoritatea competentă a CPC în cauză, CPC putând începe să le ofere înainte de a primi decizia autorității sale competente. În afara acestor cazuri, o CPC poate solicita autorității sale competente să recurgă la procedura aplicabilă în lipsa unei obiecții și atunci când consideră că serviciul sau activitatea suplimentară propusă nu îi creează riscuri mai mari.

12.Procedura de solicitare a avizului ESMA și al colegiului Este introdus un nou articol, articolul 17b, pentru a se clarifica situațiile în care o autoritate competentă solicită avizul ESMA și al colegiului înainte de a adopta o decizie în materie de supraveghere pentru care CPC nu depune o cerere, de exemplu în ceea ce privește respectarea de către CPC a cerințelor referitoare la păstrarea de evidențe sau la conflictele de interese, și care este procesul de urmat. 13.Colegiul și avizul colegiului Articolele 18 și 19 sunt modificate pentru a se promova și mai mult supravegherea cooperativă a CPC-urilor în mod continuu. Prin urmare, colegiul este invitat să emită un aviz și în cazul în care o autoritate competentă are în vedere retragerea autorizației unei CPC, precum și atunci când o autoritate competentă efectuează examinarea și evaluarea anuală a CPC respective. ESMA ar trebui să gestioneze și să prezideze colegiul pentru fiecare CPC din UE și să primească dreptul de vot. 14.Retragerea autorizației Articolul 20 este modificat prin includerea obligației autorității competente de a consulta ESMA și membrii colegiului înainte ca autoritatea competentă a CPC să ia decizia de retragere a autorizației pentru un serviciu sau o activitate anume sau de restrângere a sferei unui serviciu sau a unei activități anume, cu excepția cazului în care luarea unei decizii este urgentă. 15.Examinarea anuală Articolul 21 este modificat pentru a se preciza că la examinarea anuală ar trebui să se ia în considerare serviciile prestate sau activitățile desfășurate de CPC sau modificările modelului utilizat de CPC pe baza unei proceduri aplicabile în lipsa unei obiecții. De asemenea, se precizează într-un mod mai detaliat frecvența pentru depunerea raportului rezultat în urma examinării (raportul ar trebui prezentat cel puțin o dată pe an, la o anumită dată). În plus, se prevede că ESMA și colegiul trebuie să emită un aviz cu privire la raport. 16.Cooperarea în materie de supraveghere dintre autoritățile competente și ESMA în ceea ce privește CPC-urile autorizate și procedura de acordare și de refuzare a autorizației Articolele 17 și 23a sunt modificate, astfel încât ESMA să poată emite un aviz autorității competente a CPC și în ceea ce privește examinarea și evaluarea anuală a unei CPC, cerințele de marjă ale unei CPC și retragerea autorizației acesteia. La emiterea unui astfel de aviz, ESMA urmează să evalueze respectarea de către CPC a cerințelor relevante din EMIR, punând un accent special pe riscurile identificate la nivel transfrontalier sau pentru stabilitatea financiară a UE. În plus, ESMA ar trebui să publice faptul că o autoritate competentă nu respectă sau nu intenționează să respecte avizul emis de ESMA, avizul colegiului sau alte condiții ori recomandări incluse în respectivele avize. ESMA poate să publice, de asemenea, motivele de nerespectare invocate de autoritatea competentă. Articolul 23a este modificat pentru a se preciza într-un mod mai detaliat rolul pe care îl are ESMA în consolidarea coordonării în situații de urgență și în evaluarea riscurilor, în special la nivel transfrontalier. 17.Echipele comune de supraveghere, procedurile aplicabile în lipsa unei obiecții pentru aprobarea unei cereri de extindere a activităților sau serviciilor și examinarea și evaluarea Este introdus un nou articol, articolul 23b, pentru intensificarea cooperării dintre autoritățile implicate în supravegherea CPC-urilor din UE autorizate prin înființarea unor echipe comune de supraveghere. Printre sarcinile echipelor comune de supraveghere se numără: (i) furnizarea de informații către autoritatea competentă a CPC în contextul procedurii aplicabile în lipsa unei obiecții pentru extinderea autorizației existente a unei CPC, (ii) acordarea de asistență la stabilirea frecvenței și a gradului de detaliu ale examinării și evaluării CPC și (iii) participarea la inspecții efectuate la fața locului. 18.Mecanismul comun de monitorizare Este introdus un nou articol, articolul 23c, pentru instituirea unui mecanism de monitorizare transsectorial care să reunească organele Uniunii implicate în supravegherea CPC-urilor, a membrilor compensatori și a clienților din UE. ESMA, în cooperare cu celelalte organisme care participă la mecanismul comun de monitorizare, urmează să prezinte Parlamentului European, Consiliului și Comisiei un raport anual cu privire la rezultatele activității de monitorizare, de care se va ține seama în viitoare decizii de politică. ESMA poate, de asemenea, să emită ghiduri sau recomandări în cazul în care consideră că autoritățile competente nu reușesc să asigure respectarea de către membrii compensatori și clienți a cerinței de cont activ sau în cazul în care identifică un risc pentru stabilitatea financiară a UE. 19.Situațiile de urgență Articolul 24 este modificat pentru consolidarea în continuare a rolului pe care îl are ESMA într-o situație de urgență, ESMA putând să convoace, din proprie inițiativă sau la cerere, reuniuni ale Comitetului de supraveghere pentru CPC, eventual într-o componență lărgită, pentru a coordona în mod eficace răspunsurile autorităților competente. ESMA este împuternicită, de asemenea, să solicite, printr-o simplă cerere, informații de la participanții pe piață, pentru a-și îndeplini funcția de coordonare în aceste cazuri. ESMA poate, de asemenea, să emită recomandări adresate autorităților competente ale CPC-urilor. 20.Comitetul de supraveghere pentru CPC Articolul 24a este modificat, astfel încât ESMA să cartografieze și să identifice prioritățile în materie de supraveghere și să ia în considerare riscurile transfrontaliere, inclusiv interconexiunile, legăturile și riscurile de concentrare. Articolul 24a este modificat, de asemenea, prin includerea dreptului băncilor centrale emitente de a participa la toate reuniunile Comitetului de supraveghere pentru CPC care au ca temă CPC-uri din UE și prin includerea posibilității ca la astfel de reuniuni să fie invitate, când este cazul, autoritățile relevante ale clienților și organele UE.

21.Recunoașterea CPC-urilor stabilite în țări terțe Articolul 25 este modificat pentru a se preciza că, în cazul în care ESMA efectuează o reexaminare a recunoașterii unei CPC dintr-o țară terță, CPC respectivă nu ar trebui să fie obligată să depună o nouă cerere, dar ar trebui să comunice ESMA toate informațiile necesare pentru o astfel de examinare. Articolul 25 este modificat prin introducerea pentru Comisie a posibilității ca, în cazurile în care este în interesul Uniunii, să adopte o abordare proporțională și să nu aplice cerința ca o țară terță să aibă un sistem echivalent eficace de recunoaștere a CPC-urilor din țări terțe, când adoptă o decizie de echivalență pentru țara terță respectivă. Pentru a se asigura că modalitățile de cooperare sunt proporționale, ESMA ar trebui să le adapteze la diferitele jurisdicții, în funcție de CPC sau CPC-urile stabilite în jurisdicția respectivă. În modalitățile de cooperare cu CPC-uri de nivel 2, schimbul de informații dintre ESMA și autoritățile relevante din țările terțe ar trebui să aibă un domeniu de aplicare mai larg și o frecvență mai mare. Articolul 25 este modificat, de asemenea, astfel încât modalitățile de cooperare să includă dreptul ESMA de a fi informată și în cazul în care o CPC de nivel 2 trebuie să își sporească gradul de pregătire la dificultăți financiare, de exemplu prin instituirea unui plan de redresare, sau în cazul în care o autoritate dintr-o astfel de țară terță instituie planuri de rezoluție. ESMA urmează să fie informată și cu privire la aspectele unei crize emergente care sunt relevante pentru stabilitatea financiară a UE. 22.Respectarea continuă a condițiilor de recunoaștere Articolul 25b este modificat pentru a se menționa clar că ESMA urmează să primească cu regularitate informații din partea CPC-urilor de nivel 2. 23.Retragerea recunoașterii și emiterea unui anunț public Articolele 25p și 25r sunt modificate pentru a se menționa clar că ESMA poate retrage recunoașterea în cazul în care o CPC din afara UE încalcă oricare dintre cerințele prevăzute în EMIR și poate emite un anunț public în cazul în care nu se achită taxele sau în care o CPC nu a luat o măsură corectivă prevăzută de ESMA. 24.Informarea autorităților competente Articolul 31 referitor la notificarea modificărilor aduse conducerii unei CPC este modificat pentru a se clarifica procedura legată de schimbul de informații și emiterea de avize din partea ESMA și a colegiului. 25.Avizele ESMA și ale colegiului Articolele 32, 35, 41 și 54 sunt modificate pentru a se aduce precizări în ceea ce privește solicitările de avize din partea ESMA și a colegiului. 26.Condițiile de participare și dispozițiile generale referitoare la cerințele organizatorice Articolele 26 și 37 sunt modificate pentru a se menționa clar că CPC-urilor nu ar trebui să li se permită nici să fie membri compensatori ai altor CPC-uri, nici să accepte alte CPC-uri sau case de compensare ca membri compensatori sau membri compensatori indirecți. 27.Condițiile de participare Articolul 37 este modificat pentru a se prevedea că CPC-urile care au admis sau intenționează să admită contrapărți nefinanciare ca membri compensatori ar trebui să se asigure că sunt îndeplinite anumite cerințe suplimentare privind marja și fondurile de garantare. Contrapărțile nefinanciare nu ar trebui să poată oferi servicii de compensare pentru clienți și ar trebui să poată deține conturi la CPC numai pentru activele și pozițiile deținute pe cont propriu. Autoritatea competentă a CPC ar trebui să raporteze cu regularitate ESMA și colegiului cu privire la oportunitatea acceptării de contrapărți nefinanciare ca membri compensatori. ESMA are mandatul de a elabora un proiect de STR cu privire la elementele care trebuie luate în considerare la stabilirea criteriilor de acces și ar putea emite un aviz cu privire la oportunitatea unor astfel de acorduri în urma unei evaluări inter pares ad-hoc. 28.Transparența Articolul 38 este modificat pentru a li se asigura clienților și clienților indirecți o mai bună vizibilitate și previzibilitate a apelurilor în marjă. Membrii compensatori și clienții care prestează servicii de compensare ar trebui să asigure transparența față de clienții lor. 29.Cerințele de marjă

Articolul 41 este modificat pentru a se asigura că CPC-urile își revăd în permanență nivelul marjelor, ținând seama, în același timp, de eventualele efecte prociclice ale unor astfel de revizuiri, reflectând condițiile actuale de piață și luând în considerare impactul potențial al colectărilor și plăților lor de marje intrazilnice asupra poziției lichidității participanților lor. 30.Controlul riscului de lichiditate Articolul 44 este modificat pentru a reflecta mai bine entitățile a căror situație de neîndeplinire a obligațiilor de plată ar putea afecta în mod semnificativ poziția de lichiditate a unei CPC, prin includerea obligației CPC de a lua în considerare riscul de lichiditate generat de situația de neîndeplinire a obligațiilor de plată a cel puțin două entități, inclusiv a membrilor compensatori și a prestatorilor de servicii de lichiditate. 31.Cerințele în materie de garanții Articolul 46 este modificat, astfel încât garanțiile bancare și garanțiile publice să poată fi considerate eligibile drept garanții foarte lichide, atâta vreme cât acestea sunt disponibile necondiționat, la cerere, în perioada de lichidare și cât se asigură că CPC le ia în considerare la calcularea expunerii sale globale față de bancă. În plus, o CPC ar trebui să țină seama de eventualele efecte prociclice când revede nivelul marjelor de ajustare pe care le aplică activelor acceptate drept garanții reale. 32.Examinarea modelelor, teste de rezistență și testări ex post Articolul 49 este modificat, astfel încât să se asigure că procedurile relevante pe care le parcurg CPC-urile care solicită modificări ale modelelor sunt mai scurte, mai puțin complexe și mai certe în materie de rezultat. Autoritățile competente au obligația de a confirma rapid primirea cererii de modificare a modelului, verificând dacă CPC-urile au furnizat documentele necesare. Pentru a se asigura că CPC-urile din UE transmit toate documentele necesare odată cu cererile lor, ESMA are obligația de a elabora proiecte de standarde tehnice de reglementare și de punere în aplicare în care să indice documentele care trebuie transmise, precum și formatul și conținutul acestora. În plus, CPC ar trebui să transmită toate documentele într-o bază de date centrală, unde respectivele documente ar trebui să fie transmise imediat către autoritatea competentă a CPC, către ESMA și către colegiu. La articolul 49 este introdusă, de asemenea, posibilitatea de recurgere la procedura aplicabilă în lipsa unei obiecții, în locul procedurii obișnuite, pentru validarea modificărilor modelului considerate nesemnificative și sunt specificate modificările care sunt considerate semnificative. În cazul în care o CPC consideră că modificarea este nesemnificativă, CPC respectivă poate începe să utilizeze modificarea modelului înainte de a primi decizia autorității competente. 33.Modificări aduse în privința rapoartelor și a examinărilor Articolul 85 este modificat prin includerea obligației Comisiei de a prezenta până la [cinci ani de la intrarea în vigoare a prezentului regulament] un raport de evaluare a aplicării prezentului regulament. Comisia are obligația de a transmite acest raport Parlamentului European și Consiliului, eventual împreună cu propuneri adecvate. În plus, cerința actuală de prezentare a unui raport până la 2 ianuarie 2023 este eliminată. ESMA are, de asemenea, obligația de a prezenta până la [trei ani de la intrarea în vigoare a prezentului regulament] un raport privind personalul și resursele sale. 34.Modificările aduse Regulamentului privind cerințele de capital (CRR) Articolul 382 alineatul (4) din CRR este modificat pentru alinierea dispozițiilor relevante din CRR la modificările incluse în prezenta propunere. Modificarea constă în ajustarea domeniului de aplicare al cerinței de fonduri proprii pentru riscul de ajustare a evaluării creditului, în special prin menționarea clară a tranzacțiilor intragrup care pot fi excluse de la această cerință. 35.Modificările aduse Regulamentului privind fondurile de piață monetară (MMFR) Articolul 17 din MMFR este modificat în ceea ce privește dispozițiile referitoare la politica de investiții în privința limitelor riscului de contraparte. Tranzacțiile cu instrumente financiare derivate compensate la nivel central sunt excluse din limitele de risc de contraparte prevăzute la articolul 17 alineatul (4) și la articolul 17 alineatul (6) litera (c) din MMFR. În plus, la articolul 2 este adăugată definiția unei CPC, sub forma unui punct nou, punctul 24.



2022/0403 (COD) Propunere de REGULAMENT AL PARLAMENTULUI EUROPEAN ȘI AL CONSILIULUI din [xxxx]

de modificare a Regulamentelor (UE) nr. 648/2012, (UE) nr. 575/2013 și (UE) 2017/1131 în ceea ce privește măsurile de diminuare a expunerilor excesive față de contrapărți centrale din țări terțe și de sporire a eficienței piețelor de compensare din Uniune

(Text cu relevanță pentru SEE) PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 114, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Băncii Centrale Europene, având în vedere avizul Comitetului Economic și Social European, hotărând în conformitate cu procedura legislativă ordinară, întrucât: (1)Regulamentul (UE) nr. 648/2012 al Parlamentului European și al Consiliului contribuie la reducerea riscului sistemic prin sporirea transparenței pieței instrumentelor financiare derivate extrabursiere și prin reducerea riscului de credit al contrapărții și a riscului operațional asociate cu instrumentele financiare derivate extrabursiere. (2)Infrastructurile posttranzacționare constituie un aspect fundamental al uniunii piețelor de capital și sunt responsabile pentru o serie de procese post-tranzacționare, inclusiv compensarea. Existența în Uniune a unui sistem de compensare eficient și competitiv este esențială pentru funcționarea piețelor de capital ale Uniunii, un astfel de sistem reprezentând piatra de temelie a stabilității financiare a Uniunii. Prin urmare, este necesar să se stabilească norme suplimentare pentru sporirea eficienței serviciilor de compensare în Uniune, în general, și a contrapărților centrale (CPC-uri), în particular, prin raționalizarea procedurilor, în special a celor aplicabile pentru prestarea de servicii sau desfășurarea de activități suplimentare și pentru modificarea modelelor de risc ale CPC-urilor, prin mărirea lichidității, prin încurajarea compensării la CPC-uri din Uniune, prin modernizarea cadrului de funcționare a CPC-urilor și prin asigurarea flexibilității de care CPC-urile și alți actori financiari au nevoie pentru a concura în cadrul pieței unice. (3)Ca să fie atrăgătoare pentru mediul de afaceri, CPC-urile trebuie să fie sigure și reziliente. Regulamentul (UE) nr. 648/2012 stabilește măsuri de sporire a transparenței piețelor instrumentelor financiare derivate și de diminuare a riscurilor prin compensare și schimb de marje. În această privință, CPC-urile au un rol important în diminuarea riscurilor financiare. Prin urmare, ar trebui stabilite norme pentru sporirea într-o și mai mare măsură a stabilității CPC-urilor din Uniune, în special prin modificarea anumitor aspecte ale cadrului de reglementare. În plus, pentru a se recunoaște rolul CPC-urilor din Uniune în menținerea stabilității financiare a Uniunii, este necesar să se consolideze în continuare supravegherea acestora, acordându-se o atenție deosebită atât rolului pe care îl au acestea în cadrul sistemului financiar mai larg, cât și faptului că acestea prestează servicii transfrontaliere. (4)Compensarea centrală este o activitate mondială, iar participanții pe piața Uniunii sunt activi la nivel internațional. Cu toate acestea, de la adoptarea de către Comisie, în 2017, a Propunerii de regulament al Parlamentului European și al Consiliului de modificare a Regulamentului (UE) nr. 1095/2010 de instituire a Autorității europene de supraveghere (Autoritatea Europeană pentru Valori Mobiliare și Piețe) și a Regulamentului (UE) nr. 648/2012 în ceea ce privește procedurile și autoritățile implicate în autorizarea contrapărților centrale și cerințele pentru recunoașterea contrapărților centrale din țări terțe, au fost exprimate în repetate rânduri preocupări, inclusiv de către Autoritatea Europeană pentru Valori Mobiliare și Piețe (ESMA), cu privire la riscurile continue pentru stabilitatea financiară a Uniunii care rezultă din concentrarea excesivă a compensării în unele CPC-uri din țări terțe, în special cu privire la riscurile care pot apărea într-un scenariu de criză. Pe termen scurt, pentru a atenua riscul unor efecte în cascadă disproporționate legate de retragerea Regatului Unit din Uniune, ca urmare a unei perturbări bruște a accesului participanților pe piață ai Uniunii la CPC-uri din Regatul Unit, Comisia a adoptat o serie de decizii de echivalență, prin care se menține accesul la CPC-uri din Regatul Unit. Comisia a invitat însă participanții pe piață ai Uniunii să își reducă, pe termen mediu, expunerile excesive față de CPC-uri sistemice din afara Uniunii. Comisia a reiterat această invitație în comunicarea sa intitulată „Sistemul economic și financiar european: promovarea deschiderii, a solidității și a rezilienței” din ianuarie 2021. Riscurile și efectele expunerilor excesive față de CPC-uri sistemice din afara Uniunii au fost analizate în raportul publicat de ESMA în decembrie 2021 în urma unei evaluări efectuate în conformitate cu articolul 25 alineatul (2c) din Regulamentul (UE) nr. 648/2012. Concluzia raportului respectiv a fost că unele servicii prestate de CPC­urile de importanță sistemică din Regatul Unit au o importanță sistemică atât de mare, încât mecanismele actuale prevăzute în Regulamentul (UE) nr. 648/2012 nu sunt suficiente pentru gestionarea riscurilor pentru stabilitatea financiară a Uniunii. În scopul de a se atenua potențialele riscuri pentru stabilitatea financiară a Uniunii care decurg din dependența excesivă continuă de CPC-uri sistemice din țări terțe, dar și în scopul de a se spori proporționalitatea măsurilor pentru CPC-urile din țări terțe care prezintă mai puține riscuri pentru stabilitatea financiară a Uniunii, este necesar să se adapteze în continuare cadrul introdus prin Regulamentul (UE) 2019/2099 la riscurile prezentate de diferite CPC-uri din țări terțe. (5)În temeiul articolului 4 alineatul (2) și al articolului 11 alineatele (5)-(10) din Regulamentul (UE) nr. 648/2012, tranzacțiile intragrup sunt exceptate de la obligația de compensare și de la cerințele de marjă. Pentru a se asigura mai multă securitate juridică și previzibilitate în ceea ce privește cadrul pentru tranzacțiile intragrup, deciziile de echivalență prevăzute la articolul 13 din regulamentul menționat ar trebui înlocuite cu un cadru mai simplu. Prin urmare, articolul 3 din regulamentul menționat ar trebui modificat prin înlocuirea necesității unei decizii de echivalență cu o listă de țări terțe care nu ar trebui să beneficiere de o derogare. În consecință, articolul 13 din regulamentul menționat ar trebui eliminat. Întrucât articolul 382 din Regulamentul (UE) nr. 575/2013 al Parlamentului European și al Consiliului se referă la tranzacțiile intragrup, astfel cum se prevede la articolul 3 din Regulamentul (UE) nr. 648/2012, respectivul articol 382 ar trebui, de asemenea, modificat în consecință. (6)Dat fiind că entitățile care sunt stabilite în țări incluse pe lista țărilor terțe de mare risc care au deficiențe strategice în regimurile lor naționale privind combaterea spălării banilor și a finanțării terorismului, astfel cum se menționează la articolul 9 din Directiva (UE) 2015/849 a Parlamentului European și a Consiliului, sau în țări terțe incluse pe lista din anexa I la Concluziile Consiliului privind lista UE revizuită a jurisdicțiilor necooperante în scopuri fiscale se supun unui mediu de reglementare mai puțin strict, operațiunile pe care le desfășoară respectivele entități ar putea antrena un risc mai mare pentru stabilitatea financiară a Uniunii, inclusiv ca urmare a faptului că riscul de credit al contrapărții și riscul juridic sunt mai mari. În consecință, astfel de entități nu ar trebui să fie eligibile pentru a fi luate în considerare în cadrul tranzacțiilor intragrup. (7)Deficiențele strategice ale regimului de combatere a spălării banilor și a finanțării terorismului sau lipsa de cooperare în scopuri fiscale nu sunt neapărat singurii factori care pot influența riscurile asociate contractelor derivate, inclusiv riscul de credit al contrapărții și riscul juridic. Alți factori, cum ar fi cadrul de supraveghere, joacă, de asemenea, un rol. Comisia ar trebui, prin urmare, să fie împuternicită să adopte acte delegate pentru identificarea țărilor terțe ale căror entități nu pot beneficia de respectivele derogări, deși țările terțe în cauză nu sunt incluse pe listele respective. Având în vedere că tranzacțiile intragrup beneficiază de cerințe de reglementare reduse, autoritățile de reglementare și de supraveghere ar trebui să monitorizeze și să evalueze cu atenție riscurile asociate tranzacțiilor care implică entități din țări terțe. (8)Pentru a se asigura condiții de concurență echitabile între instituțiile de credit din Uniune și din țări terțe care oferă servicii de compensare pentru sisteme de pensii, ar trebui prevăzută o derogare de la articolul 4 punctul (iv) din Regulamentul (UE) nr. 648/2012 pentru cazurile în care o contraparte financiară din Uniune sau o contraparte nefinanciară supusă obligației de compensare încheie o tranzacție cu un sistem de pensii care este stabilit într-o țară terță și beneficiază de o derogare de la obligația de compensare în temeiul dreptului intern al țării terțe respective. (9)Regulamentul (UE) nr. 648/2012 promovează utilizarea compensării centrale ca principală tehnică de atenuare a riscurilor pentru instrumentele financiare derivate extrabursiere. Prin urmare, riscurile asociate unui contract derivat extrabursier sunt diminuate în mod optim atunci când contractul derivat respectiv este compensat în cadrul unei CPC autorizate în temeiul articolului 14 sau recunoscute în temeiul articolului 25 din regulamentul menționat. Rezultă că pentru calcularea poziției comparate cu pragul indicat în temeiul articolului 10 alineatul (4) litera (b) din Regulamentul (UE) nr. 648/2012 ar trebui să se țină seama numai de contractele derivate care nu sunt compensate în cadrul unei CPC autorizate în temeiul articolului 14 sau recunoscute în temeiul articolului 25 din regulamentul menționat. (10)Este necesar să se abordeze riscurile pentru stabilitatea financiară asociate expunerilor excesive ale membrilor compensatori și ale clienților din Uniune față de CPC-uri de importanță sistemică din țări terțe (CPC-uri de nivel 2) care prestează servicii de compensare identificate de ESMA ca servicii de compensare de importanță sistemică apreciabilă în temeiul articolului 25 alineatul (2c) din Regulamentul (UE) nr. 648/2012. În decembrie 2021, ESMA a concluzionat că anumite servicii de compensare prestate de două CPC-uri de nivel 2, și anume pentru instrumente financiare derivate pe rata dobânzii denominate în euro și în zlot polonez, swapuri pe riscul de credit (CDS) denominate în euro și instrumente financiare derivate pe rata dobânzii pe termen scurt (STIR) denominate în euro, au o importanță sistemică apreciabilă pentru Uniune sau pentru unul ori mai multe dintre statele membre ale acesteia. După cum a observat ESMA în raportul său de evaluare din decembrie 2021, dacă respectivele CPC-uri de nivel 2 s-ar confrunta cu dificultăți financiare, modificările aduse garanțiilor, marjelor sau marjelor de ajustare eligibile ale respectivelor CPC-uri ar putea avea un impact negativ asupra piețelor obligațiunilor suverane din unul sau mai multe state membre și, în sens mai larg, asupra stabilității financiare a Uniunii. În plus, perturbările de pe piețele relevante pentru punerea în aplicare a politicii monetare pot împiedica mecanismul de transmitere care este esențial pentru băncile centrale emitente. Este indicat, prin urmare, să se prevadă obligația tuturor contrapărților financiare și contrapărților nefinanciare supuse obligației de compensare de a deține, direct sau indirect, conturi cu un nivel minim de activitate la CPC-uri stabilite în Uniune. Printr-o astfel de cerință, serviciile de compensare prestate de respectivele CPC-uri de nivel 2 ar trebui reduse la un nivel care nu mai permite să se considere că o astfel de compensare are o importanță sistemică apreciabilă. (11)Este necesar să se asigure că nivelul de activitate de compensare care trebuie menținută în conturi la CPC-uri din Uniune poate fi calibrat în funcție de evoluția circumstanțelor. ESMA are un rol important în evaluarea importanței sistemice apreciabile a CPC-urilor din țări terțe și a serviciilor de compensare pe care le prestează acestea. ESMA, în cooperare cu Autoritatea Bancară Europeană (ABE), Autoritatea Europeană de Asigurări și Pensii Ocupaționale (EIOPA) și CERS, după consultarea Sistemului European al Băncilor Centrale (SEBC), ar trebui, prin urmare, să elaboreze proiecte de standarde tehnice de reglementare în care să precizeze detaliile nivelului de servicii de compensare cu importanță sistemică apreciabilă care trebuie menținut în conturile active la CPC-uri din Uniune de către contrapărțile financiare și nefinanciare supuse obligației de compensare. O astfel de calibrare nu ar trebui să depășească ceea ce este necesar și proporțional pentru reducerea compensării în cadrul serviciilor de compensare identificate la CPC-uri de nivel 2 în cauză. În această privință, ESMA ar trebui să analizeze costurile, riscurile și sarcina pe care le presupune o astfel de calibrare pentru contrapărțile financiare și nefinanciare, impactul asupra competitivității acestora și riscul ca aceste costuri să fie transferate asupra firmelor nefinanciare. În plus, ESMA ar trebui să se asigure, de asemenea, că reducerea preconizată a compensării în instrumentele identificate ca instrumente de importanță sistemică apreciabilă are drept rezultat faptul că acestea nu mai sunt considerate de importanță sistemică apreciabilă în momentul în care ESMA reexaminează recunoașterea CPC-urilor relevante, în conformitate cu articolul 25 alineatul (5) din regulamentul menționat și în cazul în care o astfel de reexaminare ar trebui efectuată cel puțin o dată la cinci ani. În plus, ar trebui prevăzute perioade de tranziție adecvate pentru punerea în aplicare treptată a cerinței de menținere a unui anumit nivel de activitate de compensare în conturile de la CPC-uri din Uniune. (12)Pentru a se asigura că clienții își cunosc opțiunile și pot decide în cunoștință de cauză unde să își compenseze contractele derivate, membrii compensatori și clienții care prestează servicii de compensare atât în cadrul unor CPC-uri din Uniune, cât și în cadrul unor CPC-uri recunoscute din țări terțe ar trebui să își informeze clienții cu privire la opțiunea de a compensa un contract derivat în cadrul unei CPC din Uniune, astfel încât compensarea în cadrul serviciilor identificate ca având o importanță sistemică apreciabilă să fie redusă în CPC-uri de nivel 2, pentru a se asigura stabilitatea financiară a Uniunii. (13)Pentru a se asigura că autoritățile competente dispun de informațiile necesare cu privire la activitățile de compensare desfășurate de membri compensatori sau clienți în cadrul unor CPC-uri recunoscute, ar trebui introdusă o obligație de raportare pentru astfel de membri compensatori sau clienți. În informațiile de raportat ar trebui să se facă distincția între tranzacțiile cu titluri de valoare, tranzacțiile cu instrumente financiare derivate efectuate pe o piață reglementată și tranzacțiile cu instrumente financiare derivate extrabursiere.

(14)Prin Regulamentul (UE) 2019/834 al Parlamentului European și al Consiliului s-a modificat Regulamentul (UE) nr. 648/2012 pentru introducerea, printre altele, a exceptării de la cerințele de raportare a tranzacțiilor cu instrumente financiare derivate extrabursiere dintre contrapărți din cadrul unui grup, în cazul în care cel puțin una dintre contrapărți este o contraparte nefinanciară. Exceptarea respectivă a fost introdusă deoarece tranzacțiile intragrup care implică contrapărți nefinanciare reprezintă un procent relativ mic din totalul tranzacțiilor cu instrumente financiare derivate extrabursiere și sunt utilizate în principal pentru acoperirea internă a riscurilor în cadrul grupurilor. Ca atare, respectivele tranzacții nu contribuie în mod semnificativ la riscul sistemic și la interconectarea cu restul sistemului financiar. Exceptarea respectivelor tranzacții de la cerințele de raportare a limitat însă capacitatea ESMA, a CERS și a altor autorități de a identifica și evalua în mod clar riscurile preluate de contrapărțile nefinanciare. Pentru a se asigura mai multă vizibilitate asupra tranzacțiilor intragrup, având în vedere posibila lor interconectare cu restul sistemului financiar și ținând seama de evoluțiile recente ale pieței, în special de tensiunile apărute pe piețele energiei ca urmare a agresiunii neprovocate și nejustificate a Rusiei împotriva Ucrainei, exceptarea respectivă ar trebui eliminată. (15)Pentru a se asigura că au în orice moment cunoștință de expunerile la nivel de entitate și de grup și că sunt în măsură să monitorizeze astfel de expuneri, autoritățile competente ar trebui să instituie proceduri eficace de cooperare pentru calcularea pozițiilor din contracte care nu sunt compensate la o CPC autorizată sau recunoscută și să evalueze și să analizeze în mod activ nivelul de expunere din contractele derivate extrabursiere la nivel de entitate și de grup. (16)Este necesar să se asigure că Regulamentul delegat (UE) nr. 149/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului în ceea ce privește criteriile, prin care sunt stabilite contractele derivate extrabursiere a căror contribuție la reducerea riscurilor poate fi măsurată în mod obiectiv, continuă să fie adecvat prin prisma evoluțiilor pieței. De asemenea, este necesar să se asigure faptul că pragurile de compensare stabilite în respectivul regulament delegat al Comisiei referitor la valorile pragurilor respective reflectă în mod corespunzător și exact diferitele riscuri și caracteristici ale instrumentelor financiare derivate, altele decât instrumentele financiare derivate pe rata dobânzii, pe cursul de schimb, pe credite și pe titluri de capital. Prin urmare, ESMA ar trebui, de asemenea, să reexamineze și să clarifice, după caz, respectivul regulament delegat al Comisiei și să propună modificarea sa, dacă este necesar. ESMA este încurajată să aibă în vedere și să asigure, printre altele, detalierea pe mai multe niveluri a instrumentelor financiare derivate pe mărfuri. Respectiva detaliere pe mai multe niveluri ar putea fi obținută prin separarea pragurilor de compensare pe sectoare și pe tipuri, cum ar fi împărțirea în mărfuri agricole, mărfuri energetice ori mărfuri legate de metale sau împărțirea respectivelor mărfuri pe baza altor caracteristici, cum ar fi criteriile de mediu, sociale și de guvernanță, investițiile durabile din punctul de vedere al mediului sau caracteristici legate de criptomonede. În cursul reexaminării, ESMA ar trebui să depună eforturi pentru a consulta părțile interesate relevante care au cunoștințe specifice cu privire la anumite mărfuri. (17)Contrapărțile nefinanciare care trebuie să facă schimb de garanții pentru contracte derivate extrabursiere care nu sunt compensate printr-o CPC ar trebui să aibă la dispoziție suficient timp pentru negocierea și testarea mecanismelor de schimb de astfel de garanții. (18)Autoritățile europene de supraveghere (AES-uri) ar trebui să ia măsurile necesare pentru a asigura o aplicare uniformă a procedurilor de gestionare a riscului care impun un schimb de garanții prompt, corect și segregat corespunzător în ceea ce privește contractele derivate extrabursiere încheiate de contrapărți financiare și nefinanciare. (19)Pentru a se asigura o abordare coerentă și convergentă în rândul autorităților competente din întreaga Uniune, CPC-urile autorizate sau persoanele juridice care doresc să fie autorizate în temeiul articolului 14 din Regulamentul (UE) nr. 648/2012 pentru prestarea de servicii și desfășurarea de activități de compensare cu instrumente financiare ar trebui să poată fi autorizate și pentru prestarea de servicii de compensare și desfășurarea de alte activități în legătură cu instrumente nefinanciare. Regulamentul (UE) nr. 648/2012 se aplică CPC-urilor în calitate de entități, și nu unor servicii specifice, astfel cum se prevede la articolul 1 alineatul (2) din regulamentul respectiv. Când o CPC compensează, pe lângă instrumentele financiare, și instrumente nefinanciare, autoritatea competentă a CPC respective ar trebui să fie în măsură să se asigure că CPC respectă toate cerințele Regulamentului (UE) nr. 648/2012 pentru toate serviciile pe care le oferă. (20)CPC-urile din Uniune se confruntă cu provocări atunci când doresc să își extindă oferta de produse și întâmpină dificultăți atunci când doresc să introducă noi produse pe piață. O explicație pentru aceste provocări și dificultăți este că, în baza anumitor dispoziții ale Regulamentului (UE) nr. 648/2012, unele proceduri de autorizare sunt prea lungi, prea complexe și prea incerte în materie de rezultat. Prin urmare, procesul de autorizare a CPC-urilor din Uniune sau de extindere a autorizației acestora ar trebui simplificat, asigurându-se, în același timp, implicarea adecvată a ESMA și a colegiului menționat la articolul 18 din Regulamentul (UE) nr. 648/2012. În primul rând, pentru a se evita întârzierile semnificative și posibil nedeterminate la evaluarea, de către autoritățile competente, a exhaustivității unei cereri de autorizare, autoritatea competentă ar trebui să confirme rapid primirea cererii respective și să verifice rapid dacă CPC a furnizat documentele necesare pentru evaluare. Pentru a se asigura că CPC-urile din Uniune transmit toate documentele necesare odată cu cererile lor, ESMA ar trebui să elaboreze proiecte de standarde tehnice de reglementare și de punere în aplicare în care să precizeze documentele care ar trebui furnizate, informațiile pe care ar trebui să le conțină respectivele documente și formatul în care ar trebui transmise acestea. În al doilea rând, pentru a se asigura o evaluare eficientă și simultană a cererilor, ar trebui să existe posibilitatea ca CPC-urile să transmită toate documentele printr-o bază de date centrală, unde respectivele documente ar trebui să fie transmise imediat către autoritatea competentă a CPC, către ESMA și către colegiu. În al treilea rând, autoritatea competentă a CPC, ESMA și colegiul ar trebui, în cursul perioadei de evaluare, să intre în legătură cu CPC și să îi adreseze orice întrebare pentru a asigura un proces rapid, flexibil și cooperativ de examinare cuprinzătoare. Pentru a se evita redundanțele și întârzierile inutile, toate întrebările și clarificările ulterioare ar trebui, de asemenea, să fie partajate simultan între autoritatea competentă a CPC, ESMA și colegiu. (21)Există în prezent un factor de incertitudine cu privire la cazurile în care un serviciu sau o activitate suplimentară este acoperită de o autorizație existentă a unei CPC. Este necesar să se abordeze această incertitudine și să se asigure proporționalitatea, atunci când serviciul sau activitatea suplimentară propusă nu creează riscuri mai mari pentru CPC. Prin urmare, este necesar să se prevadă că, în astfel de cazuri, cererile nu ar trebui să facă obiectul unei proceduri de evaluare complete. Din acest motiv, ar trebui să se precizeze serviciile și activitățile de compensare suplimentare care sunt nesemnificative, necreând deci riscuri mai mari pentru o CPC din Uniune, și ar trebui să fie aprobate printr-o procedură aplicabilă în lipsa unei obiecții de către autoritatea competentă a CPC respective. Această procedură aplicabilă în lipsa unei obiecții ar trebui utilizată în cazul în care CPC intenționează să compenseze unul sau mai multe instrumente financiare aparținând acelorași clase de instrumente financiare pe care a fost autorizată să le compenseze, cu condiția ca respectivele instrumente financiare să fie tranzacționate într-un loc de tranzacționare pentru care CPC prestează deja servicii de compensare sau desfășoară activități și ca serviciul de compensare sau activitatea suplimentară propusă să nu implice o plată într-o monedă nouă. Această procedură aplicabilă în lipsa unei obiecții ar trebui utilizată și în cazul în care CPC adaugă o nouă monedă din Uniune într-o clasă de instrumente financiare care face deja obiectul autorizației CPC sau în cazul în care CPC adaugă una sau mai multe scadențe suplimentare într-o clasă de instrumente financiare care face deja obiectul autorizației CPC, cu condiția ca intervalul de scadențe să nu fie extins în mod semnificativ. În plus, o CPC ar trebui să aibă posibilitatea de a solicita autorității sale competente să utilizeze procedura aplicabilă în lipsa unei obiecții și în cazul în care consideră că serviciul sau activitatea suplimentară propusă nu i-ar crea riscuri mai mari, în special atunci când noul serviciu de compensare sau noua activitate este similară cu serviciile pe care este deja autorizată să le presteze. Procedura aplicabilă în lipsa unei obiecții nu ar trebui să presupună emiterea unui aviz separat de către ESMA și colegiu, deoarece o astfel de cerință ar fi disproporționată. În schimb, ESMA și colegiul ar trebui să aibă posibilitatea de a furniza informații autorității competente a CPC prin intermediul echipei comune de supraveghere înființate pentru CPC respectivă. (22)Pentru a se promova supravegherea cooperativă a CPC-urilor în mod continuu, colegiul ar trebui să emită un aviz în cazul în care o autoritate competentă are în vedere retragerea autorizației unei CPC și atunci când o autoritate competentă efectuează examinarea și evaluarea anuală a CPC respective. (23)Pentru a se asigura funcționarea consecventă a tuturor colegiilor și pentru a se consolida și mai mult convergența în materie de supraveghere, ESMA ar trebui să gestioneze și să prezideze colegiul pentru fiecare CPC din Uniune și să primească dreptul de vot în cadrul colegiului respectiv. (24)ESMA ar trebui să aibă posibilitatea de a contribui într-un mod mai eficace la asigurarea faptului că CPC-urile din Uniune sunt sigure, solide și competitive când își prestează serviciile oriunde în Uniune. Prin urmare, pe lângă competențele sale de supraveghere prevăzute în Regulamentul (UE) nr. 648/2012, ESMA ar trebui să aibă și competența de a emite un aviz adresat autorității competente a CPC cu privire la examinarea și evaluarea anuală a unei CPC, la retragerea autorizației acesteia și la cerințele de marjă. Atunci când emite un astfel de aviz, ESMA ar trebui să evalueze respectarea de către CPC a cerințelor aplicabile, punând un accent special pe riscurile identificate la nivel transfrontalier sau pentru stabilitatea financiară a Uniunii. Este necesar, de asemenea, să se consolideze în continuare convergența în materie de supraveghere și să se asigure că toate părțile interesate sunt informate cu privire la evaluarea activităților unei CPC, efectuată de ESMA și de colegiu. ESMA ar trebui, prin urmare, să aducă la cunoștință, ținând seama de nevoia de protejare a informațiilor confidențiale, cazurile în care o autoritate competentă nu respectă sau nu intenționează să respecte avizul pe care l-a emis, avizul colegiului sau eventuale condiții ori recomandări incluse în respectivele avize. ESMA ar trebui să poată decide, de la caz la caz, să publice motivele invocate de autoritatea competentă pentru nerespectarea avizului emis de ESMA, a avizului colegiului sau a eventualelor condiții ori recomandări cuprinse în respectivele avize. (25)Este necesar să se asigure că CPC respectă în mod continuu Regulamentul (UE) nr. 648/2012, inclusiv după o procedură aplicabilă în lipsa unei obiecții prin care se aprobă prestarea de servicii sau desfășurarea de activități de compensare suplimentare sau după o procedură aplicabilă în lipsa unei obiecții prin care se validează o modificare a modelului, cazuri în care ESMA și colegiul nu emit un aviz separat. În cadrul examinării pe care o efectuează cel puțin anual, autoritatea competentă a CPC ar trebui, prin urmare, să ia în considerare, în special, astfel de noi servicii sau activități de compensare și eventualele modificări ale modelului. Pentru a se asigura convergența în materie de supraveghere și faptul că CPC-urile din Uniune sunt sigure, solide și competitive atunci când își prestează serviciile oriunde în Uniune, raportul autorității competente ar trebui să facă obiectul unui aviz emis de ESMA și de colegiu și ar trebui să fie prezentat în fiecare an. (26)ESMA ar trebui să dispună de mijloacele necesare pentru a identifica riscurile potențiale pentru stabilitatea financiară a Uniunii. Prin urmare, ESMA ar trebui să identifice, în cooperare cu ABE, cu EIOPA și BCE, în cadrul atribuțiilor acesteia din urmă referitoare la supravegherea prudențială a instituțiilor de credit în cadrul mecanismului unic de supraveghere, care i-au fost conferite în conformitate cu Regulamentul (UE) nr. 1024/2013 al Consiliului, interconexiunile și interdependențele dintre diferitele CPC-uri și persoane juridice, inclusiv membrii compensatori, clienții și clienții indirecți comuni, prestatorii de servicii importanți comuni, furnizorii de lichidități importanți comuni, acordurile de garanții reale încrucișate, acordurile privind clauzele de tip „cross-default” și acordurile de tip compensare încrucișată între CPC-uri, acordurile de garanții încrucișate și aranjamentele privind transferul riscului și de tranzacționare „back-to-back”. (27)Băncile centrale de emisiune a monedelor din Uniune în care sunt denominate instrumentele financiare compensate prin CPC-uri autorizate sunt membre fără drept de vot în Comitetul de supraveghere pentru CPC, dacă au solicitat calitatea de membru în acest comitet. Ele participă la reuniunile comitetului numai pentru CPC-uri din Uniune, în contextul discuțiilor cu privire la analizele care sunt efectuate la nivelul Uniunii și care au ca obiect reziliența respectivelor CPC-uri la evoluțiile negative ale pieței și la evoluțiile relevante ale pieței. Contrar implicării lor în supravegherea CPC­urilor din țări terțe, băncile centrale de emisiune sunt deci implicate insuficient în chestiunile de supraveghere a CPC-urilor din Uniune care sunt direct relevante pentru desfășurarea politicii monetare și pentru buna funcționare a sistemelor de plăți, ceea ce conduce la o luare în considerare insuficientă a riscurilor transfrontaliere. Este indicat, prin urmare, ca băncile centrale de emisiune respective să poată participa, în calitate de membre fără drept de vot, la toate reuniunile Comitetului de supraveghere pentru CPC care au ca temă CPC-urile din Uniune. (28)Este necesar să se asigure un schimb prompt de informații, un schimb de cunoștințe și o cooperare eficace între autoritățile implicate în supravegherea CPC-urilor autorizate, în special atunci când se impune o decizie rapidă din partea autorității competente a unei CPC. Este indicat, prin urmare, să se înființeze, pentru fiecare CPC din Uniune, o echipă comună de supraveghere care să sprijine autoritățile de supraveghere respective, inclusiv prin furnizarea de informații către autoritatea competentă a CPC în contextul procedurii aplicabile în lipsa unei obiecții pentru extinderea autorizației existente a unei CPC, prin acordarea de asistență la stabilirea frecvenței și a gradului de detaliu ale examinării și evaluării CPC și prin participarea la inspecții efectuate la fața locului. Având în vedere faptul că responsabilitatea pentru deciziile finale în materie de supraveghere îi revine, în ultimă instanță, autorității competente a CPC, fiecare echipă comună de supraveghere ar trebui să lucreze sub auspiciile autorității competente a CPC pentru care a fost înființată și ar trebui să fie alcătuită din membri ai personalului autorității competente a CPC, din membri ai personalului ESMA și din anumiți membri ai colegiului. Ar trebui să aibă posibilitatea de a solicita să participe și alți membri ai colegiului, justificându-și cererea pe baza propriei evaluări a impactului pe care l-ar putea avea dificultățile financiare ale unei CPC asupra stabilității financiare a statului lor membru respectiv. (29)Pentru a se mări capacitatea organelor relevante ale Uniunii de a avea o imagine de ansamblu cuprinzătoare a evoluțiilor pieței relevante pentru compensare în Uniune, de a monitoriza punerea în aplicare a anumitor cerințe legate de compensare din Regulamentul (UE) nr. 648/2012 și de a discuta în mod colectiv riscurile potențiale rezultate din interconectarea a diferiți actori financiari și alte aspecte legate de stabilitatea financiară, este necesar să se instituie un mecanism de monitorizare intersectorială care să reunească organele relevante ale Uniunii implicate în supravegherea CPC-urilor, a membrilor compensatori și a clienților din Uniune. Un astfel de mecanism comun de monitorizare ar trebui să fie gestionat și prezidat de ESMA, în calitate de autoritate a Uniunii implicată în supravegherea CPC-urilor din Uniune și în supravegherea CPC-urilor de importanță sistemică din țări terțe. Printre alți participanți ar trebui să se numere reprezentanți ai Comisiei, ai ABE, ai EIOPA, ai CERS, ai BCE în general și ai BCE în cadrul atribuțiilor acesteia referitoare la supravegherea prudențială a instituțiilor de credit în cadrul mecanismului unic de supraveghere, care i-au fost conferite în conformitate cu Regulamentul (UE) nr. 1024/2013 al Consiliului. (30)Pentru a contribui cu informații la viitoare decizii de politică, ESMA, în cooperare cu celelalte organisme care participă la mecanismul comun de monitorizare, ar trebui să prezinte Parlamentului European, Consiliului și Comisiei un raport anual cu privire la rezultatele activităților proprii. ESMA ar putea deschide o procedură de încălcare a dreptului Uniunii, în temeiul articolului 17 din Regulamentul (UE) nr. 1095/2010 al Parlamentului European și al Consiliului, în cazul în care, pe baza informațiilor primite în cadrul mecanismului comun de monitorizare și în urma discuțiilor purtate în acest cadru, consideră că autoritățile competente nu asigură respectarea de către membrii compensatori și clienți a cerinței de a compensa cel puțin o proporție din contractele identificate în conturi de la CPC-uri din Uniune sau în cazul în care identifică un risc pentru stabilitatea financiară a Uniunii ca urmare a unei presupuse încălcări sau neaplicări a dreptului Uniunii. Înainte de a deschide o astfel de procedură de încălcare a dreptului Uniunii, ESMA ar putea emite ghiduri și recomandări în temeiul articolului 16 din regulamentul menționat. În cazul în care, pe baza informațiilor primite în cadrul mecanismului comun de monitorizare și în urma discuțiilor purtate în acest cadru, consideră că respectarea cerinței de compensare a cel puțin unei proporții din contractele identificate în conturi de la CPC-uri din Uniune nu asigură efectiv reducerea expunerii excesive a membrilor compensatori și a clienților din Uniune față de CPC-uri de nivel 2, ESMA ar trebui să reexamineze regulamentul delegat relevant al Comisiei în care este detaliată cerința respectivă și să propună modificarea acestuia, precum și stabilirea, atunci când este necesar, a unei perioade de adaptare corespunzătoare. (31)Tulburările apărute pe piață în 2020 ca urmare a pandemiei de COVID-19 și prețurile ridicate apărute în 2022 pe piețele angro de energie ca urmare a agresiunii neprovocate și nejustificate a Rusiei împotriva Ucrainei au arătat că, deși este esențial ca autoritățile competente să coopereze